PMIndiaData/PMIndiaSum huggingface dataset:
প্রধান মন্ত্রীনা ইমাম হুসেন (এস.এ.)গী নীংশিং খুভম – আশরা মুবারকাদা শরুক য়াখ্রে, মীয়াম তিনবা মীফম অমদা ৱা ঙাংখ্রে

প্রধান মন্ত্রী শ্রী নরেন্দ্র মোদীনা ঙসি ইন্দৌরদা লৈবা ইমাম হুসৈন (এস.এ.)গী নীংশিং খুভম – অশরা মুবারকাদা পাংথোকপা দাৱুদী বোহরাগী মীয়াম তিনখিবা মীফম অমদা ৱা ঙাংখ্রে। ইমাম হুসেনগী কৎথোকপা অদুবু নীংশিংলদুনা প্রধান মন্ত্রীনা হায়খি মদুদি ইমাম্না মতম পুম্নমক্তা চুমদবা ৱায়েলগী মায়োক্তা লেপখি অমসুং শান্তি লোইননা অচুম্বা ৱায়েল ফংনবগীদমক মপুন্সি কৎথোকপীখি। মহাক্না হায়খি মদুদি ইমাম্না তকপী-তম্বীরম্বশিং অদু ঙসিসু শক্ন-শোন্নরি। দোক্তর সৈয়দনা মুফদ্দল সৈফুদ্দীনগী থৌরম অদুবু থাগৎলদুনা প্রধান মন্ত্রীনা হায়খি মদুদি লৈবাক অসিগী মফমদা থম্লিবা নুংশিবা অমসুং কৎথোকপা অসি মহাক্না তাকপী-তম্বীখিবশিং অদুগী থোইদোকপা মগুন্নি। প্রধান মন্ত্রীনা হায়খি মদুদি পুম্নমক্কা লোইননা চৎমিন্নবগী ভারতকী চৎনবী অসি অতৈ লৈবাক্তগী তোঙাল্লি। মহাক্না হায়খি মদুদি, “ঐখোয়গী হৌখ্রবা মতম অদুগীদমক্তা ঐখোয়না চাউোকচরি, ঐখোয়না ওইরিবা মতম অসিদা থাজৈ অমসুং য়াইফরবা তুংলমচৎ অমগী থাজবা থম্লি।” দাৱুদী বোহরা কম্যুনিতীনা লৌরিবা থৌদাং অদুবু পল্লদুনা প্রধান মন্ত্রীনা হায়খি মদুদি কম্যুনিতী অসিনা মতম পুম্বদা ভারতকী চাউখৎপা অমসুং য়াইফ-থৌরাংগীদমক অচৌবা থৌদাং য়াদুনা লাক্লি। মহাক্না থাজবা ফোংদোকখি মদুদি কম্যুনিতী অসিনা মালেম পুম্বদা ভারতকী চৎনবী-নাৎকী থৌনা অদু শন্দোকপগী মখোয়গী অথোইবা থবক অসি মখা চৎথখিগনি। বোহরা খুন্নাইবু থাগৎপা ফোংদোক্লদুনা প্রধান মন্ত্রীনা হায়খি মদুদি খুন্নাই অসিগী থাজবা ফংবা অসি মহাক্কীদমক্তদি লাইবক ফবনি। গুজরাতকী মুখ্য মন্ত্রী ওইরিঙৈদা বোহরা খুন্নাইদগী ফংখিবা মতেং অদু নীংশিংলদুনা মহাক্না হায়খি মদুদি খুন্নাই অসিগী মীনুংশি অদুনা মহাকপু ইন্দৌরদা পুরক্লিবনি। দাৱুদী বোহরা খুন্নাইনা পাইখৎলিবা তোঙান তোঙানবা খুন্নাইগী ওইবা খোংথাংশিং অদুবু থাগৎলদুনা প্রধান মন্ত্রীনা হায়খি মদুদি সরকারনা মীয়ামগী, মরু ওইনা লাইরবা অমদি মথৌ তারিবশিংগী পুন্সি মহিংদা হেন্না ফগৎনবা খোংথাং কয়া পাইখৎলি। মসিগী মতাংদা মহাক্না সরকারগী তোঙান তোঙানবা চাউখৎপদা য়ুম্ফম ওইবা খোংথাংশিং খুদম ওইনা আয়ুশ্মান ভারত, স্বচ্ছ ভারত অভিয়ান অমসুং প্রধান মন্ত্রী অৱাস য়োজনাগী মতাংদা পনখি। মহাক্না হায়খি মদুদি খোংথাং অসিনা মীচম মীয়ামগী পুন্সিদা অহোংবা পুরক্কনি। প্রধান মন্ত্রীনা ইন্দৌরগী মীয়ামদা স্বচ্ছ ভারত অভিয়ানবু শৌগৎপগীদমক্তা নুংঙাইবা ফোংদোকখি। প্রধান মন্ত্রীনা হায়খি মদুদি ‘স্বচ্ছতা হী সেবা’ খোংজং হৌদোক্লগনি অমসুং মহাক্না মীয়ামদা চাউরবা লুবা নানবগী খোংজং অসিদা শরুক য়াননবা ফোংদোকখি। ললোন-ইতিক তৌবদা বোহরা খুন্নাইগী হেনগৎলক্লিবা পুকচেল শেংবা অদুগী মতাংদা পল্লদুনা প্রধান মন্ত্রীনা হায়খি মদুদি সরকারনা জি.এস.তি., ইন্সোলভেন্সী অমসুং বেঙ্কক্রপ্সীগী পাম্বৈনা পুকচেল শেংবা ললোন-ইতিক তৌবশিং অমদি থৌমীশিংবু পুক্নীং থৌগৎলি। মহাক্না হায়খি মদুদি ভরতকী শেনমিৎলোন্দা চাউখৎপা পুরক্লি অমসুং তাইবং অসিদা অনৌবা ভারত অমা উবা ফংলক্লি হায়না অমুক্কা হন্না পনখি। থৌরম অদুদা মধ্য প্রদেশকী মুখ্য মন্ত্রী শ্রী শিবরাজ সিংহ চৌহানসু শরুক য়াখি। মদুগী মমাংদা দোক্তর সৈয়দনা মুফদ্দল সৈফুদ্দীন্না প্রধান মন্ত্রীগী শিংথানীংঙাই ওইরবা থবকশিংগীদমক মহাকপু থাগৎপা ফোংদোকখি অমসুং লৈবাক অসিগীদমক্তা মহাক্না পাইখৎলিবা থবকশিং মাই পাকপা ওইননবা য়াইফ-পাউজেলসু পীখি।
কেনিয়াগী হান্নগী প্রধান মন্ত্রী শ্রী রৈলা ওদিঙ্গানা প্রধান মন্ত্রীগা উনখ্রে

প্রধান মন্ত্রী শ্রী নরেন্দ্র মোদীনা ঙসি নই দিল্লীদা কেনিয়াগী হান্নগী প্রধান মন্ত্রী অমদি ওপোজিসন লুচীংবা শ্রী রৈলা ওদিঙ্গাগা উনখ্রে। চহি তরাগী মমাংদা গুজরাতকী মুখ্য মন্ত্রী ওইনা কেনিয়াদা চৎখিবা মহাক্কী খোংচৎ, মখোয়গী মতম কয়াদগী লৈরক্লবা মরি অদু প্রধান মন্ত্রী মোদীনা নৌহৌননা নীংশিংখি। শ্রী ওদিঙ্গানসু ২০০৯ অমসুং ২০১২গী মহাক্কী ভারত খোংচৎ অদু নৌহৌননা নীংশিংখি। লুচীংবা অনিমক্না হৌখিবা চহি খরা অসিদা ভারত-কেনিয়াগী মরিদা খুমাং চাউশিল্লিবা, লোয়ননা নাকল অনিগী ওইবা লম-লমগী অমসুং মালেমগী ইশুশিংগী মতাংদসু খন্ন-নৈনখি।
নবরাত্রিগী মহা সপ্তমীদা পি.এম.না মীয়ামদা য়াইফ-পাউজেল পীরক্লি

প্রধান মন্ত্রী, শ্রী নরেন্দ্র মোদীনা নবরাত্রিগী মহা সপ্তমীগী য়াইফরবা থৌরমদা মীয়ামগী মফমদা য়াইফ-পাউজেল পীখ্রে‍। শ্রী মোদীনা ইমা কালরাত্রিগী মফমদা মহাকপু নীংজবশিংগীদমক থৌজাল নিজখি অমদি ইমা কালরাত্রিগী লাইশোল (স্তুতী)সু ময়ামদা শেয়র তৌরকখি‍। প্রধান মন্ত্রীনা ত্বীত তৌরকখিবদা; “সুখপ্রসন্নবদনাম স্মেরান্নসরোরুহাম‍। এৱম সঞ্চিয়ন্তয়েত্কালরাত্রিম সর্বকামসমৃদ্ধিধাম‍।‍। লৈবাক মীয়ামগী মফমদা নবরাত্রিগী মহাসপ্তমীগী য়াইফ-পাউজেল পীজরি‍। ইমা কালরাত্রিগী মিনুংসি অমসুং থৌজালনা ময়াম পুম্নমক্কী পুন্সিদা মায় পাকপা অমসুং নুংঙাই-য়াইফবা পীনবিরসনু‍। মহাক্কা মরী লৈনবা লাইশোল অমা…”
ফ্রান্সকী রাস্ত্রপতিগা লোয়ননা পাঙথোকখিবা প্রধান মন্ত্রীগী মীফমগী প্রেস রিলিস

প্রধান মন্ত্রী শ্রী নরেন্দ্র মোদীনা কোপেনহেগন্দা অনিশুবা ইন্দিয়া-নোর্দিক সম্মিৎ শরুক য়ারুরগা হল্লকপগী মহাক্কী লম্বীদা মে ০৪, ২০২২দা ফ্রান্সতা ওফিসিএল ওইবা খোঙচৎ অমা চৎখ্রে। ২. পরিস্তা প্রধান মন্ত্রীনা ৱান-ওন-ৱান অমসুং দেলিগেসনগী থাক্কী ফোর্মেৎশিংদা ফ্রান্সকী রাস্ত্রপতি ঐচ.ই. মিস্তর ইমানুএল মেক্রোনগা উনখ্রে। লুচিংবা অনিনা ঙাকশেল, স্পেস, ব্লু ইকনোমী, সিবিল ন্যুক্লিয়র অমসুং লৈবাক অনিগী প্রজাশিংগী মরক্তা লৈরিবা মরীশিং য়াওনা বাইলেতরেলগী হীরম কয়ামরুমদা খন্ন-নৈনবশিং পাঙথোকখ্রে। ৩. লুচিংবা অনিনা রিজনেল অমসুং গ্লোবেল সেক্যুরিতীগী হীরম য়েংশিনখি অমসুং ইন্দিয়া – ফ্রান্স স্ত্রেতেজিক পার্তনরশিপ অসিবু মালেমগী য়াইফনবা ফোর্স অমা ওইহন্নবগীদমক পুন্না থবক তৌনবগী লম্বীশিংগী মতাংদা খন্নখি। প্রধান মন্ত্রীগী ফ্রান্সকী খোঙচৎ অসিনা লৈবাক অনি খক্তা নত্তনা লুচিংবা অনিগী মরক্তা লৈনরিবা অচেৎপা মরুপ ওইবগী মরী অদু তাক্লি। ৪. প্রধান মন্ত্রীনা অথুবদা খুচোংচাবা ফংবগা রাস্ত্রপতি মেক্রোনবু ভারত্তা লাক্নবা বর্তন তৌরমখি। ৫. মীফম পাঙথোক্লবা মুংদা জোইন্ত স্তেৎমেন্ত অমা থোকখি, হায়রিবা অসি মসিদা য়েংবীবা য়াগনি।
প্রধান মন্ত্রীনা ওরিশাগী মীয়ামদা রাজ পর্বগী য়াইফ-পাউজেল পীখ্রে

প্রধান মন্ত্রী, শ্রী নরেন্দ্র মোদীনা ওরিশাগী মীয়ামদা মরু ওইবা কুম্মৈ অমা ওইরিবা রাজ পর্বগী য়াইফ-পাউজেল পীখ্রে। প্রধান মন্ত্রীনা হায়, “য়াম্না মরু ওইবা কুম্মৈ অমা ওইরিবা রাজ পর্বগী য়াইফ-পাউজেল পীজরি। কুম্মৈ অসিনা খুন্নাই অসিদা হরাও তয়াম্বগী অমসুং নুংশি চান্নবগী থৌনা লিংজেল অসি হেনখৎহনবা ওইরসনু। ঐহাক্কী নুংশিজরবা প্রজাশিং হকচাং ফনা অমসুং অনা-অয়েক য়াওদনা লৈনবা ঐহাক্না থৌনীজরি”।
প্রধান মন্ত্রীনা এথলেতিক্সতা নুপাগী ত্রিপল জম্পতা গোল্দ মেদল লৌরকপগীদমক্তা এলধোস পোলবু থাগৎপা ফোংদোকখ্রে

প্রধান মন্ত্রী, শ্রী নরেন্দ্র মোদীনা বর্মিংঘাম সি.দবল্যু.সি. ২০২২দা এথলেতিক্সতা নুপাগী ত্রিপল জম্পতা গোল্দ মেদল লৌরকপগীদমক্তা এলধোস পোলবু থাগৎপা ফোংদোকখ্রে। প্রধান মন্ত্রীনা ত্বীত তৌরকখি; “ঙসিগী ত্রিপল জম্প ইভেন্ত অসি পুৱারীদা লৈহৌরগনি। ঐখোয়গী এথলেতশিংনা য়াম্না ফজনা পাংথোকখি। গোল্দ মেদল অমা লৌরকখিবা অমসুং মমাংগী ইন্তর্নেস্নেল কমপিতিশনশিংদা উৎখিবা মহাক্কী ফজরবা পর্ফোর্মেন্স অদুবু অমুক্কা হেন্না ফগৎহল্লিবা ময়ামদগী থোইদোক-হেন্দোক্না হৈথোই-শিংথোইরবা এলধোস পোলবু থাগৎপা ফোংদক্লি। মহাক্কী কত্থোকপগী মতৌ অসি য়াম্না থাগৎনিংঙাইনি। #Cheer4India”
মন্ত্রীমন্দলনা প্রধান মন্ত্রী কিসান সম্মান নিধি (পি.এম.-কিসান) স্কিমগী মখাদা ২০২০গী এপ্রিল ১দগী অসম অমসুং মেঘলায়া রাজ্যশিং অমদি জম্মু অমসুং কাশ্মীর অমমদি লাদাখ য়ুনিয়ন তেরিতোরীশিংগী বেনেফিসরীশিংগা মরী লৈননা দেতাগী আধার সীদিংগী মেন্দেতরী দরকার ওইবশিংগী রিলেক্সন শাংদোকপদা অয়াবা পীখ্রে

প্রধান মন্ত্রী শ্রী নরেন্দ্র মোদীনা লুচিংবা কেন্দ্রগী মন্ত্রীমন্দলনা পি.এম.-কিসান স্কিমগী মখাদা অসম অমসুং মেঘলায়া রাজ্যশিং অমদি জম্মু অমসুং কাশ্মীর অমমদি লাদাখ য়ুনিয়ন তেরিতোরীশিংগী বেনেফিসরীশিংবু মখোয়দা কানবা ফংহন্নবগীদমক দেতাগী আধার সীদিংগী মেন্দেতরী দরকার ওইবশিং ২০২১গী মার্চ ৩১ ফাওবা কোমথোকপদা অয়াবা পীখ্রে। প্রধান মন্ত্রী কিসান সম্মান নিধি (পি.এম.-কিসান) স্কিম অসি ইকায় খুম্নজরিবা প্রধান মন্ত্রীনা ২০১৯গী ফেব্রুৱারী ২৪দা হৌদোকখি। স্কিম অসিনা লৈবাক অসিদা লৈরিবা লৌ উনবা লম লৈবা লৌমী ইমুং পু্ম্নমক্তা শেলগী তেঙবাং ফংহন্নবা পান্দম থম্লি। স্কিম অসিগী মখাদা চহিগী ওইনা লুপা ৬০০০কী শেনফম অমা বেনেফিসরীশিংগী বেঙ্ক একাউন্তদা থা ৪ খুদিংগী লুপা ২০০০গী ইন্তোলমেন্ত অহুমলক থোক্না রিলিজ তৌরি। স্কিম অসি ২০১৮গী দিসেম্বর ১দগী ইফেক্তিব ওইখি। ২০১৯গী দিসেম্বর ১দগী অসম অমসুং মেঘলায়া রাজ্যশিং অমদি জম্মু অমসুং কাশ্মীর অমমদি লাদাখ য়ুনিয়ন তেরিতোরীশিং নত্তনা বেনেফিৎশিং পি.এম.-কিসান পোর্তেলদা রাজ্যশিং/য়ুনিয়ন তেরিতোরীশিংনা অপলোদ তৌরকপা বেনেফিসরীশিংগী আধার সীদেদ দেতাগী থোংদা রিলিজ তৌরি। অসম অমসুং মেঘলায়া রাজ্যশিং অমদি জম্মু অমসুং কাশ্মীর অমমদি লাদাখ য়ুনিয়ন তেরিতোরীশিংগী বেনেফিসরীশিংগী দেতাগী আধার সীদিংগী থবক মপুং ফানা লোইশিনবদা অহেনবা মতম চংগনি হায়না লেপলি অমদি করিগুম্বা দেতাগী আধার সীদিংগী মেন্দতরী দরকারওইবা অদুদগী কোমথোক্ত্রবদি মসিগী রাজ্যশিং/য়ুনিয়ন তেরিতোরীশিং অসিগী বেনেফিসরীশিংনা ২০২০গী এপ্রিল ১গী মতুংদগী স্কিম অসিগী কানবা লৌবা ঙম্লরোই। ৮.৪.২০২০দা য়ামদ্রবদা ইন্তোলমেন্ত অমা পীখিবা রাজ্যশিং অমসুং য়ুনিয়ন তেরিতোরশিং অসিদা বেনেফিসরী লৌমীশিংগী অপুনবা মশিং অসি অসমদা বেনেফিসরী ২৭,০৯,৫৮৬, মেঘলায়াদা বেনেফিসরী ৯৮,৯১৫, লদাখ য়াওনা জম্মু অমসুং কাশ্মীরদা বেনেফিসরী ১০,০১,৬৬৮নি।
মন্ত্রীমন্দলনা ত্রেদ য়ুনিয়নশিংগী রিকোগনিসনগা মরী লৈননা প্রোবিজনশিং শেম্নবা ত্রেদ য়ুনিয়ন্স এক্ত, ১৯২৬তা এমেন্দমেন্ত অয়াবা পীখ্রে

প্রধান মন্ত্রী শ্রী নরেন্দ্র মোদীনা লুতিংবা কেন্দ্রগী মন্ত্রীমন্দলনা ত্রেদ য়ুনিয়নশিংগী রিকোগনিসনগা মরী লৈননা প্রোবিজনশিং শেম্নবা ত্রেদ য়ুনিয়ন্স এক্ত, ১৯২৬দা এমেন্দমেন্ত অয়াবা পীখ্রে। কানবশিং: অয়াবা পীখিবা অসিনা লাইথোকহল্লগনি: i. কেন্দ্র অমসুং রাজ্যগী থাক্তা ত্রেদ য়ুনিয়নশিংগী রিকোগনিসন; ii. শরুক অহুম থোক্লবা বোদীশিংদা ৱার্করশিংগী অশেংবা রিপ্রজেন্তেসন শোয়হন্দবা; iii. সরকারনা ৱার্করশিংগী রিপ্রজেন্তেতিবশিংগী অশেংবা নোমিনেসন থিজিনবদা; অমসুং iv. লিতিগেসন অমসুং ইন্দস্ত্রীয়েলগী চরাংনবা হন্থহনবা। প্রপোজ তৌরিবা বিল অসিনা সরকারনা শরুক অহুম থোক্লবা বোদীশিংদা সরকারনা ৱার্করশিংগী রিপ্রজেন্তেতিবশিংগী নোমিনেসন অদু শোয়হল্লরোই অমসুং হেন্না মনুং মপান ফাওনা উহল্লগনি। শকখংলবা ত্রেদ য়ুনিয়নশিংনা ইন্দস্ত্রীয়েল হার্মোনী ঙাক্তুনা থম্বদা দায় পুরগনি। কেন্দ্র/রাজ্যগী থাক্তা ত্রেদ য়ুনিয়শিং শকখংবনা তোঙান তোঙানবা দিপার্তমেন্তশিংনা অসিগুম্বা মখলগী এক্সরসাইজকী দুপ্লিকেসী হন্থহল্লগনি। শকখংলবা ত্রেদ য়ুনিয়শিংনা কেন্দ্র নত্রগা রাজ্যগী থাক্তা অকক্নবা থৌদাংশিং লেপথোক্লগনি।
প্রধান মন্ত্রীনা নেতাজী সুভাস চন্দ্র বোসকী মপোক নুমিত্তা ইকায় খুম্নবা উৎখ্রে

প্রধান মন্ত্রী, শ্রী নরেন্দ্র মোদীনা নেতাজী সুভাস চন্দ্র বোসকী মপোক নুমিত্তা মহাক্কী মফমদা ইকায় খুম্নবা উৎখ্রে। প্রধান মন্ত্রীনা মহাক্কী ত্বীৎ অমদা অসুম্না হায়খি, “শক্নাইরবা নিং-তম লান্মী অমসুং ইমা ভারতকী অশেংবা মচানুপা, নেতাজী সুভাস চন্দ্র বোসকী মফমদা ঐহাক্না ইকায় খুম্নবা উৎচরি। ৱা খঙবা লৈবাক অসিনা নিং-তম্বা ফংনবগীদমক্তা মহাক্না কত্থোকখিবা অমসুং খোঙফম চেৎখিববু মতম পুম্বদা নীংশিংদুনা লৈরগনি”।
প্রধান মন্ত্রীনা মহাক্কী ভুতান খোংচৎকী মাংওইননা পীখিবা ৱারোল

মখাগী অসি প্রধান মন্ত্রী শ্রী নরেন্দ্র মোদীনা মহাক্কী ভুতান খোংচৎকী মাংওইননা পীখিবা ৱারোলগী শরুক্নি। “২০১৯গী ওগস্ত ১৭-১৮দা ঐহাক রাজ্যগী খোংচৎ অমদা ভুতান্দা চৎকনি। হন্দক্কী ওফিস পায়বা হৌরকপদা ভুতান্দা চৎলিবা ঐহাক্কী খোংচৎ অসিনা ঐখোয়গী থাজনীংঙাই ওইরবা মরূপ অমসুং য়ুম্লোন্নবা ভুতানগা লোয়ননা ভারতকী মরীশিংদা সরকার অসিনা য়াম্না মরুওইনা লৌরিবা অদুগী মমি তারি। ঐখোয়গী এক্সতেন্সিব দিবেলপমেন্ত পার্তনরশিপ, নাকল অনিমক্না কান্নবা ফংলিবা হাইদ্রো পাৱর কোওপরেসন, অমসুং অচেৎপা ললোন ইতিক অমসুং শেল-থুমগী মরীনা খুদম ওইরগা ভারত অমসুং ভুতান্না লৈবাক অনিগী ওইবা অফবা মরী থম্লি। মখোয়শিং অসি স্পিরিচুয়েল হেরিতেজ অমসুং মীয়ামগী মরক্তা লৈনরিবা অচেৎপা মরীনা মপাঙ্গল কনখৎহল্লি। মমাং চহীদা লৈবাক অনিমক্না ফোর্মেল ওইবা দিপ্লোমেতিক মরীশিং লিংখৎখিবগী গোল্দন জুব্লী পুন্না পাংথোকমিন্নখি। ঙসিদি ভারত-ভুতান পার্তনরশিপ অসি অখন্নবা মওং অমা ওইরে অমদি ভারত সরকারগী ‘নায়বরহুদ ফাস্ত’ পোলিসীগী মরুওইবা য়ুম্বী অমা ওইরে। ঐহাক্না ভুতানগী নিংথৌ, মরিশুবা দ্রুক গ্যালপো অমসুং প্রধান মন্ত্রীগা লোয়ননা ঐখোয়গী লৈবাক অনিগী মরীশিংগী পরিং খুদিংদা মহৈ য়ান্না খন্ন-নৈনরক্কনি হায়না থাজবা থম্লি। ঐহাক্না ভুতানগী মমিং লৈরবা রোয়েল য়ুনিবর্সিতীদা ভুতানগী নহা ওইরিবা মহৈরোইশিংদসু ৱা ঙাংগনি। ঐহাক্না থাজবা থম্লি মদুদি ঐহাক্কী খোংচৎ অসিনা ভুতানগা লোয়ননা ঐখোয়গী মতম শাংলবা অমসুং মগুন লৈবা মরূপ ওইবগী মরী হেন্না চেৎশিলহল্লগনি অমদি ঐখোয়গী লৈবাক অনিমক্কী মীয়ামগী তুংগী চাউখৎ থৌরাং মখা তানা চেৎশিলহল্লগনি।”
প্রধান মন্ত্রীনা বরানসীদা মরু ওইবা চাউখৎ-থৌরাংগী প্রোজেক্ত কয়ামরুম শঙ্গাখ্রে

প্রধান মন্ত্রী শ্রী নরেন্দ্র মোদীনা ঙসি বনারস হিন্দু য়ুনিভর্সিতী, বনারসতা পাংথোকপা মীয়ামগী ওইবা মীফম অমদা লুপা ক্রোর ৫৫০ হেনবগী মরু ওইবা চাউখৎ-থৌরাংগী প্রোজেক্ত কয়ামরুম শঙ্গাখ্রে অমসুং উরেপ-উয়ুং তমখ্রে। শঙ্গাখিবশিং অদুগী মনুংদা পুরানী কাশিগী অপুনবা পাৱর দিবেলপমেন্ত স্কিম (আই.পি.দি.এস.) অমসুং বি.ঐচ.য়ু.দা অতল ইন্ক্যুবেশন সেন্তর য়াওরি। উরেপ-উয়ুং তমখিবা প্রোজেক্তশিং অদুগী মনুংদা বি.ঐচ.য়ু.দা রিজনেল ওফথালমিক সেন্তর য়াওরি। শঙ্গাখিবা নত্ত্রগা ঙসি উরেপ-উয়ুং তমখিবা প্রোজেক্তশিং অদুগী অপুনবা শেনফম অসি লুপা ক্রোর ৫৫০দগী হেল্লি। প্রধান মন্ত্রীনা থৌরম অদুদা হায়খি মদুদি বরানাসীদা অহোংবা পুরক্নবা লোইননা শহরগী মরাং কাইরবা নাৎকী লন-থুম অসিবু ঙাক-শেন্নবা থবক পাইখৎলি। মহাক্না হায়খি মদুদি শহরগী অরিবা শক্তাক অসিবু তেক-কাইদনা থম্বগা লোইননা শহর অসিগী চাউখৎ-থৌরাং পাইখৎলি। মহাক্না হায়খি মদুদি কাশীগী মীয়ামগী চহি ৪গী ৱাশক্না ঙসি পুরক্লিবা অহোংবা অসি, হৌজিক উবা হৌরক্লে। শ্রী নরেন্দ্র মোদীনা মৈ, লম্বী অমদি অতৈ ইনফ্রাস্ত্রকচরগী লমশিংদা পাইখৎলিবা তোঙান তোঙানবা প্রোজেক্তশিংগী মতাংদা পল্লদুনা হায়খি মদুদি প্রোজেক্তশিং অসি খুমাং য়াম্না চাউশিল্লক্লি অমসুং মসিদগী বরানসী অমসুং অকোইবগী লমদমশিংগী মীয়ামগী পুন্সিদা হেন্না য়াইফবা পুরক্লে। প্রধান মন্ত্রীনা হায়খি মদুদি মীয়াম্না বরানসী কেন্ত স্তেসনগী ফোতো ওনলাইন্দা থাগৎলকপা উবদা মহাক য়াম্না নুংঙাইবা ফাওই। প্রধান মন্ত্রীনা ত্রান্সপোর্ত ইনফ্রাস্ত্রকচরগী মোদর্নাইজেসনগী মাইকৈদা পাইখৎলিবা থবক্কী মতাংদা পনখি। মহাক্না লুব-নানবগী মাইকৈদা পাইখৎলিবা থবকশিং অমসুং শহরগী ফজবা হেনগৎহন্নবগীদমক্তা পাইখৎলিবা থবকশিংগী মতাংদসু পনখি। মহাক্না হায়খি মদুদি তুরিজমগী লমদা অহোংবা পুরক্নবীদমক্তা লেপ্তনি হোৎনরি। মসিগী মতাংদা মহাক্না সরনাথতা পাইখৎলিবা থবক্কী মতাংদসু পনখি। প্রধান মন্ত্রীনা হায়খি মদুদি লম্বী, মৈ অমসুং ঈশিংগুম্বা মরু ওইবা খুদোংচাবশিং বরানসীগী অনকপদা লৈরিবা খুঙ্গংগী লমশিং ফাওবা পীরি। মহাক্না হায়খি মদুদি কাশী অসি হৌজিক হেল্থ সেন্তর অমা ওইনা শাফোংলক্লি। অতল ইনক্যুবেসন সেন্তরগী মতাংদা পল্লদুনা মহাক্না হায়খি মদুদি স্তার্অপ অসি হৌজিক মসিগা শম্নবা হৌরে। মহাক্না হায়খি মদুদি হৌজিক বনারসী অসি পাইপকী মতেংনা চাক থোংনবা গ্যাস ফংহল্লিবা অদুগুম্বা খনগৎলবা শহরশিং অদুগী মনুং চল্লে। প্রধান মন্ত্রীনা শহরদা অহোংবা পুরক্নবগী ৱারেপ অসিদা মীচম-মীয়াম্না মশামক কৎথোকচনবা ফোংদোকখি।
প্রায়াগ্রাজদা প্রধান মন্ত্রী : অনৌবা এয়রপোর্ত কমপ্লেক্স, কুম্ভ মেলাগী ইন্তেগ্রেতেদ কমান্দ এন্দ কন্ত্রোল সেন্তর হাংদোকখি; চাউখৎ-থৌরাংগী প্রোজেকশিং হৌদোকখি

ঙসি প্রধান মন্ত্রী নরেন্দ্র মোদীনা প্রায়াগ্রাজদা অনৌবা এয়রপোর্ত কমপ্লেক্স অমা অমসুং কুম্ভ মেলাগী ইন্তেগ্রেতেদ কমান্দ এন্দ কন্ত্রোল সেন্তর হাংদোকখি । প্রধান মন্ত্রীনা গঙ্গা পুজাসু পাংথোকখি আমসুং শ্বাছ কুম্ভ একজিবিসন য়েংখি । মহাক্না প্রায়াগ্রাজদা অক্ষ্য ভাত য়েংখি । মহাক্না প্রায়াগ্রাজগী অনদাৱাদা চাউখৎ-থৌরাংগী প্রোজেক কয়া উরেপ-উয়ুং তমখি অমসুং হৌদোকখি । মীয়ামদা ৱা ঙাংদবা মহাক্না হায়খি মদুদি হন্দক্কী অর্ধ-কুম্ভদা অক্ষ্য ভাত য়েংবগী খুদোংচাবা ফংলগনি । মহাক্না হায়খি, প্রায়াগ্রাজগী লম্বী-থোং ফগৎনবা থবক কন্না পায়খৎলি । ঙসি কৎথোক্লিবা প্রোজেকশিং অসিনা ইনফ্রাস্ত্রকচরশিং অমসুং লম্বী-থোং শেমগৎপদা মতেং ওইরগনি । অনৌবা এয়রপোর্ত তর্মিনেল অসি চহি অমগী মনুংদা লোইশিল্লে । প্রধান মন্ত্রীনা হায়খি, লাক্কদৌরিবা অর্ধ-কুম্ভদা লাইখুরুম্বা লাকপশিংনা অমুক্তা ফংদ্রিবা খুদোংচাবশিং ফংনবা থবক কন্না পায়খৎলি । মসিগী থবক অসিনা ভারতকী মমাংঙৈগী ফজরবা শক্তমশিং অমসুং অশা লৈরবা তুংগী ফিবমশিং উৎকনি । প্রধান মন্ত্রীনা হায়খি, অনানবা গঙ্গা অমা ওইহন্নবা সরকারনা থবক পায়খৎলি । মসিগা মরি লৈন্না সিৱরেজ ত্রিদমেন্ত প্লান্তশিং অমসুং ঘাদশিং ফজনবা শেমগৎপগী থবকশিং পায়খৎলি । কুম্ভ অসি ভারত অমসুং ভারতকী মচৎশিংগী খুদম অমনি । মসিনা ঐখোয় অমত্তা ওইহল্লি অমসুং অমত্তা ওইবা ভারতকী ফজবা মশক অমা উৎলি । কুম্ভ শীল্লিবা অসি শুপ্নগী থাজবা অদু খক্তগী নত্তে, মসি ইজৎকী ৱাফম অমনি অমসুং কুম্ভ য়েংবা লাক্লিবা খুদিংমক্না মসি খঙগদবনি । অর্ধ-কুম্ভনা কমদৌনা অনৌবা ভারত্তা হেরিতেজ অমসুং অনৌবা মচাকশিং য়াওবগে হায়বদু উবা ফংগনি । প্রধান মন্ত্রীনা হায়খি, জুদিসিয়ারি অসি অকক্নবা ফোর্স খরনা প্রেসর পীনবা কন্না হোৎনরি অমসুং মসিদগী লৈবাক অসি চেকশিনগদবনি । হায়রিবা ফোর্সশিং অসিনা মখোয় মশামক ইন্সতিতুসন পুম্নমক্কী মথক্তা লৈ হায়না খনজরি ।
প্রধান মন্ত্রী শ্রী নরেন্দ্র মোদী অমসুং ওস্ত্রেলিয়াগী প্রধান মন্ত্রী ওনরেবল স্কোত মোরিসন এম.পি.গী মরক্তা তেলেফোন্দা ৱারী শানখ্রে

প্রধান মন্ত্রী, শ্রী নরেন্দ্র মোদীনা ঙসি ওস্ত্রেলিয়াগী প্রধান মন্ত্রী ওনরেবল স্কোত মোরিসন এম.পি.গা তেলেফোন্দা ৱারী শানখ্রে। প্রধান মন্ত্রী মেদীনা কোবিদ-১৯গী অনিশুবা ৱেব অসিগী মায়োক্তা ভারতনা লান্থেংনরিবা অসিদা ওস্ত্রেলিয়াগী মীয়াম অমসুং মখোয়গী সরকারনা থৌজাল লৈবা মতেং পীরকপা অসিগীদমক থাগৎপা ফোংদোক্লি। লুচিংবা অনিনা কোবিদ অসিবু মালেমগী ওইনা লাকশিন্নবা অসিদা তঙাইফদনা চংগদবা ভেক্সিন অমসুং হিদাক লাংথকশিং চপ মান্ননা শোইদনা ফংহনবা হায়না য়ানখি। হিরম অসিদা ভারত অমসুং খা-অফ্রিকানা দবল্যু.তি.ও.দা তি.আর.আই.পি.এস.গী মখাদা মতম খরগী ৱেবর অমা নিবগী খোঙথাং লৌখৎলিবা অসিদা ওস্ত্রেলিয়াগী মতেং পাম্লি। লুচিংবশিং অসিনা ২০২০গী জুনগী ৪দা পাংথোকখিবা ভর্চুএল সম্মিত্তা শেমখিবা ভারত-ওস্ত্রেলিয়া কম্প্রেহেন্সিব স্ত্রাতেজিক পার্তনরশীপ অসিদগী হৌজিক ফাওবা খুমাং চাওশিল্লিবা অসি পনখি অমসুং মী অমগা মী অমগগী মরক্তা মখা তানা হেন্না মরী ফগৎননবা খন্নখি। লুচিংবশিং অসিনা রিজনেলগী হিরমদশু ৱা-খন্নখি অমসুং রুল-বেজ ইন্তর্নেস্নেল ওর্দর অমসুং অয়েৎপা লৈতবা, অরোৎপা লৈতবা অমসুং ইনক্লুসিব ওইবা ইন্দো-পেসিফিক রিজন অমা ওইনবা পুন্না থবক তৌমিন্নবগী তঙাইফদবা হন্না পনখি।
কোরোনাভাইরসকী চৈথেংগী মতাংদা বনারসিগী মীয়ামদা প্রধান মন্ত্রীনা ৱা ঙাংখি

বনারসিগী এম পি অমা ওইরিবা প্রধান মন্ত্রী নরেন্দ্র মোদীনা ঙসি ভি সিগী খুৎথাংদা মহাক্কী কেন্দ্রগী মীয়ামদা ৱা ঙাংবদা হায়খি, অসিগুম্বা মতম অসিদা মহাক মখোয়গী মরক্ত লৈগদবনি অদুবু দিল্লিদা ওইরিবা ফিবম অসিনা মসি পাংথোকপা ঙমদ্রে । মহাক থবক য়াম্না চিল্লবসু মহাক্কী মরুপশিংদগী মহাক্না বনারসিগী পাউ চাংনাইনা লৌরি । লৈবাক অসিনা কোরোনাভাইরস থেংন্নবা থৌনা হাপ্নবা লাইরেম্বী সাইলপুত্রিদা লাইখুরুমবগীদমক প্রধান মন্ত্রীনা বনারসিগী মীয়াম থাগৎখি । মহাক্না হায়খি মীয়াম্না মরুওইবা থবকশিং য়াম্না মরুওইনা লৌদে ,মসি ভারত্ত থোক্লি । মীয়াম্না অচুম্বশিং খঙবগদবনি অমসুং তোকঙাশিং থারোইদবনি । কোরোনাভাইরসনা লায়রবা ইনাকখুনবা খাইদে অমসুং মসিনা কনাগুম্বা অমতা লেম্না থাদে । কাবুলদা গুরুদৱারদা লান্দাবদা লৈখিদ্রবা মীওইশিংগী ইমুং-মনুংগী অৱাবদা মহাক্না শরুক য়াখি । কোরোনাভাইরসকী মতাংদা অচুম্বা পাউ পীনবা সরকারনা শেম্বা নম্বর অমা প্রধান মন্ত্রীনা লাউথোকখি । মহাক্না হায়খি ৱাতসএপ্প নম্বর ৯০১৩১৫১৫১৫কী খুৎথাংদা ইংলিস নৎত্রগা হিন্দিদা মসিগী নম্বর অসিদা নমাস্তে হায়না তেক্স থারগা শম্নবা য়ারগনি । মহাভারত লাল নুমিৎ ১৮দা মাইপাকখি অমসুং ভারতনা কোরোনাভাইরসকী মায়োক্ত লাল চৎথবদা নুমিৎ ২১নি চংগনি । দোক্তরশিং, নর্সশিংদা তাথি-তাওইনা তৌবা য়াওরবদি মদু অরানবনি হায়বা মীয়াম্না খঙগদবনি । লুরবা তানফম অসিদা ঐখোয়গী থবক তৌরিববা মীওইশিং হায়বদি দোক্তরশিং, নর্সশিং অমসুং অতৈ শীনফমশিংগী মীওইশিংদা মতেং পীদনবা মীওইশিং অকনবা থবক লৌখৎনবা মহাক্না হোম মিনিস্ত্রি অমসুং দি জি পিশিংদা খঙহনখ্রে । মহাক্না হায়খি মার্চ ২২দা মীয়াম্না কমদৌনা মীয়ামগী কারফিয়ু শৌগৎপগে হায়বা তশেংনা উবা ফংলে । হোস্পিতালশিংদা অঙৌবা ফিজোল শেৎতুনা থবক তৌরিবা হকশেলগী মীওইশিং অসি ঙসিদি ঐখোয়গী ঈশ্বর ওইরবনি , মখোয়না লায়নাদগী ঐখোয় কল্লি, মখোয়গী পুন্সি খুদোংথিবা মায়োক্নদুনা মখোয়না ঐখোয় কল্লি ।
কেন্দ্রগী মন্ত্রী-মন্দলনা হোল্দিং/ পেরেন্ত পব্লিক সেক্তর এন্তর্প্রাইসশিংগী বোর্দ ওফ দিরেক্তরশিংনা জে.ভি.শিংদা মখোয়গী সবসিদিয়রী / য়ুনিৎ / স্তেকশিংদা দিসইনভেস্তমেন্ত তৌনবা/মুত্থৎনবগী থৌওং রিকম্মেন্দ তৌনবা অমসুং পাইখৎনবগী শক্তি পীখ্রে অমসুং অলতর্নেতিব মেকানিজমদা অহেনবা শক্তিশিংগী দেলিগেসন পীখ্রে

প্রধান মন্ত্রী, শ্রী নরেন্দ্র মোদীনা ময়াই তাংবল লৌদুনা ফমখিবা কেন্দ্রগী মন্ত্রী-মন্দলনা হোল্দিং/ পেরেন্ত পব্লিক সেক্তর এন্তর্প্রাইসশিংগী বোর্দ ওফ দিরেক্তরশিংনা জে.ভি.শিংদা মখোয়গী সবসিদিয়রী / য়ুনিৎ / স্তেকশিংদা দিসইনভেস্তমেন্ত তৌবা (স্ত্রেতেজিক দিসইনভেস্তমেন্ত অমসুং মাইনোরিতী স্তেক সেল অনিমক) নত্ত্রগা /মুত্থৎনবগী থৌওং রিকম্মেন্দ তৌনবা অমসুং পাইখৎনবগী শক্তি পীনবা প্রপোজ তৌরকখিবা অদু অয়াবা পীখ্রে। মন্ত্রী মন্দলনা হোল্দিং / পেরেন্ত পি.এস.ই.শিংগী [মহারত্না পি.এস.ই.শিংগী দিসইনভেস্তমেন্ত (মাইনোরিতী স্তেল সেল) য়াওদনা] জে.ভি.শিংদা সবসিদিয়রী / য়ুনিৎ / স্তেক দিসইনভেস্তমেন্ত (স্ত্রেতেজিক দিসইনভেস্তমেন্ত অমসুং মাইনোরিতী স্তেক সেল অনিমক) তৌনবা / মুত্থৎনবগী, মখোয়দা দেলিগেৎ তৌখিবা দিসইনভেস্তমেন্ত/ পেরেন্ত / হোল্দিং পি.এস.ই. মুত্থৎনবগী থৌওং য়েংশিন্নবা ‘ইন প্রিন্সিপল’ ওইবা অয়াবা পীনবা অলতর্নেতিব মেকানিজমদসু শক্তি পীখ্রে। পি.এস.ই.শিংনা ঙাক্না চৎকদবা স্ত্রেতেজিক দিসইনভেস্তমেন্ত ত্রাঞ্জেক্সন/ ক্লোজরশিংগী পাইখৎলিবা থৌওং অসি ওপন ওইগদবনি অমসুং কম্পিতিতিব বিদ্দিংগী প্রিন্সিপলশিংদা য়ুম্ফম ওইগদবনি অমসুং মসি পীগদৌরিবা গাইদিং প্রিন্সিপলশিং অসিগা চান্নগদবনি। স্ত্রেতেজিক দিসইনভেস্তমেন্তগী ওইনা অসিগুম্বা গাইদিং প্রিন্সিপলশিং অসি দি.আই.পি.এ.এম.না পীগনি। ক্লোজরগী ওইনা দি.পি.ই.না গাইদিং প্রিন্সিপল পীগনি। হৌজিক্কী ওইনা ফাইনান্সিএল জোইন্ত ভেঞ্চর অমসুং হোল্লী-ওন্দ সবসিদিয়রীশিং লিংখৎনবা অমসুং নেৎ-ৱার্থকী অখক্নবা সিলিং খরদা মর্জর/এক্বিজিসনশিং তৌনবা ইক্বিতী ইনভেস্তমেন্ত তৌনবা মহারত্না, নবরত্ন অমসুং মিনিরত্না কেতগোরীশিংগী মখাদা হোল্দিং / পেরেন্ত পি.এস.ই.শিংগী বোর্দ ওফ দিরেক্তরশিংদা অখক্নবা শক্তি খরা পীরি। অদুম ওইনমক মহারত্না পি.এস.ই.না মখোয়গী সবসিদিয়রীশিংদা শিয়রহোল্দিংগী মাইনোরিতী স্তেক দিসইনভেস্তমেন্ত তৌবগী অখক্নবা শক্তি খরা পীবা নত্তনা জে.ভি.শিংদা মখোয়গী সবসিদিয়রীশিং / য়ুনিৎশিং/ স্তেক দিসইনভেস্ত তৌনবা / মুত্থৎনবা শক্তিশিং বোর্দশিংদা পীদে। মরম অসিনা ওপরেসনশিংগী সাইজ/ সবসিদিয়রীশিংগী শীজিন্নখিবা কেপিতেল য়েংদনা জে.ভি. অমদা মখোয়গী সবসিদিয়রীশিং/য়ুনিৎশিংগী দিসইনভেস্তমেন্ত (স্ত্রেতেজিক দিসইনভেস্তমেন্ত অমসুং মাইনোরিতী স্তেক সেল) তৌবা/ মুত্থৎপগী নত্ত্রগা মখোয়গী স্তেকশিং য়োনবা হোল্দিং/ পেরেন্ত সি.পি.এস.ই.শিংনা মন্ত্রী-মন্দল/সি.সি.ই.এ.গী অয়াবা মথৌ তাখি। অনৌবা পি.এস.ই. পোলিসী, ২০২১গী মখাদা সরকারগী পি.এস.ই.গী প্রজেন্স হন্থহন্নবা অমসুং ফঙ্কস্নেলগী মথৌ তাবশিংগীদমক, হীরম অসিদা মখা তাবা দেলিগেসন ৱারেপ অসিগী খুত্থাংদা পীখি। প্রপোজেল অসিনা হোল্দিং পি.এস.ই.শিংগী বোর্দ ওফ দিরেক্তরশিংদা মতম চানা মখোয়গী সবসিদীয়রীশিং/ য়ুনিৎশিং নত্ত্রগা জে.ভি.শিংদগী মখোয়গী ইনভেস্তমেন্তশিং তোক্নবা ৱারেপশিং লৌনবা অমসুং রিকম্মেন্দ তৌনবগী হেন্না চাউবা ওতোনোমী পীদুনা পি.এস.ই.শিংগী মথৌ তৌবগী মওংদা অওনবা পুরক্কনি, মসিনা মখোয়না অসিগুম্বা সবসিদিয়রীশিং/য়ুনিৎশিং/এ.ভি.শিংদা খুদোংচাগদবা মতমদা ইনভেস্তমেন্ত তৌবা য়েংশিন্নবা নত্ত্রগা মখোয়গী লোস-মেকিং অমসুং মতম চানা মতিক চাদবা সবসিদিয়রী/য়ুনিৎ/জে.ভি. থিংজিনবা ঙমহনগনি। মসিনা ৱারেপ থুনা লৌবা অমসুং পি.এস.ই.শিংগী মাংগদবা ওপরেস্নেল/ফাইনান্সিএল এক্সপেন্দিচর ককথহনবা ঙমগনি।
মন্ত্রী-মন্দলনা ভারত অমসুং বাংলাদেশকী মরক্তা দিজাস্তর মেনেজমেন্ত, রেজিলেন্স অমসুং মিতিগেসনগী লমদা কোওপরেসন পীন্ননবা মেমোরেন্দম ওফ অন্দর্স্তেন্দিং (এম.ও.য়ু.) অয়াবা পীখ্রে

প্রধান মন্ত্রী, শ্রী নরেন্দ্র মোদীনা ময়াই তাংবল লৌদুনা ফমখিবা কেন্দ্রগী মন্ত্রী-মন্দলদা রিপব্লিক ওফ ইন্দিয়াগী গৃহ মন্ত্রালয়গী নেস্নেল দিজাস্তর মেনেজমেন্ত ওথোরিতী (এন.দি.এম.এ.) অমসুং পিপল্স রিপব্লিক ওফ বাংলাদেশকী দিজাস্তর মেনেজমেন্ত এন্দ রিলিফ মন্ত্রালয়গী মরক্তা দিজাস্তর মেনেজমেন্ত, রেজিলেন্স অমসুং মিতিগেসনগী লমদা কোওপরেসন পীন্ননবা মার্চ, ২০২১দা খুৎয়েক পীনখিবা মেমোরেন্দম ওফ অন্দর্স্তেন্দিং (এম.ও.য়ু.)গী মতাংদা খঙহনখ্রে। কান্নবশিং: এম.ও.য়ু. অসিনা ভারত অমসুং বাংলাদেশ অনিমক্কী ওইবা দিজাস্তর মেনেজমেন্ত মেকানিজমশিংদগী নাকল অনিমক্তা কান্নবা পীগদবা সিস্তেম অমা থম্নবা হোৎনরি অমসুং মসিনা দিজাস্তর মেনেজমেন্তগী লমদা শেম-শাবা, থবক লৌখৎপা অমসুং কেপাসিতী বিল্দিংগী লমশিং মপাঙ্গল কনখৎহনবদা মতেং পাংলগনি। এম.ও.য়ু. অসিগী মওং-মতৌ: তেংবাং পীবা, থবক লৌখৎপা, অমুক হন্না শেমগৎ-শাগৎপা অমসুং রিকভরীগী লমদা মখোয় মশা-মশাগী তেরিতোরীশিংদা অচৌবা খুদোংথিবা (মহৌশাগী নত্ত্রগা খুৎশেমগী ওইবনা থোকহনবা) থোকপা মতমদা পার্তী অমনা হায়জরকপা মতমদা মতেং পীনবা। মরী লৈনবা ই-পাউ, রিমোৎ সেন্সিং দেতা পীথোক-পীশিন তৌনবা অমসুং অতৈ সাইন্তিফিল দেতা অমসুং দিজাস্তর রেস্পোন্স, রিকভরী, মিতিগেসন, রেজিলেন্স লৈহন্নবা কেপাসিতী বিল্দিং তৌবা অসিনচিংবগী এক্সপরিয়েন্স/খ্বাইদগী ফবা পাম্বৈ শিয়র তৌনবা। এদভান্সদ ইনফোর্মেসন তেক্নোলোজী, অর্লী ৱর্নিং সিস্তেমশিং, রিমোৎ সেন্সিং অমসুং নেভিগেসন সর্ভিসেসকী লমদা অমসুং দিজাস্তরকী শেম-শাবা, থবক লৌখৎপা অমসুং মিতিগেসন অমসুং রিএল তাইম দেতা শিয়রিংগী অতৈ লমশিংদা মতেং পীনবা। দিজাস্তর মেনেজমেন্তগী লমদা ওফিসিএলশিংগী ত্রেনিংগী সপ্পোর্ত পীবা। লৈবাক অনিমক্কী মরক্তা জোইন্ত দিজাস্তর মেনেজমেন্ত এক্সর্সাইজশিং বাইলেতরেল ওইনা পাঙথোকপা। দিজাস্তর রেজিলেন্ত কম্ম্যুনিতীশিং শেম্নবা স্তেন্দর্দশিং, খ্বাইদগী নৌবা তেক্নোলোজীশিং অমসুং তুলশিং শিয়র তৌবা। vii. দিজাস্তর মেনেজমেন্তগী লমদা তেক্সবুকশিং, গাইদলাইনশিং অসিগুম্বা পব্লিকেসনশিং অমসুং মেতরিএলশিং পীথোক-পীশিন তৌবা অমসুং দিজাস্তর মেনেজমেন্ত, রিস্ক রিদক্সন অমসুং রিকভরীগী লমদা জোইন্ত রিসর্চ এক্তিবিতীশিং পাঙথোকপা য়াগনি।
প্রধান মন্ত্রীনা পি.এম. কেয়র্স ফন্দগী বোর্দ ওব ত্রস্তীশিংগী মীফমদা ময়াই তাংবল লৌখ্রে

প্রধান মন্ত্রী শ্রী নরেন্দ্র মোদীনা ২০.০৯.২০২২দা পি.এম. কেয়র্স ফন্দগী বোর্দ ওব ত্রস্তীজগী মীফমদা ময়াই তাংবল লৌখ্রে। অঙাং ৪৩৪৫পু শৌঙাক পীরিবা পি.এম. কেয়র্স ফোর চিল্দ্রেন স্কিম য়াওনা পি.এম. কেয়র্স ফন্দগী মতেংনা পায়খৎখ্রবা থৌরাংশিংগী মতাংদা প্রজেন্তেসন অমসু শেমখি। লৈবাক অসিনা অরুবা তানফম অমদা লৈরিঙৈ মনুংদা ফন্দ অসিনা লৌরিবা মরুওইবা থৌদাংশিংবু ত্রস্তীশিংনা শিংথাখি। প্রধান মন্ত্রী শ্রী নরেন্দ্র মোদীনা ভারতকী মীয়াম্বু পি.এম. কেয়র্সতা থৱাই হকচাং য়াওনা তেংবাংবীবগীদমক থাগৎখি। পি.এম. কেয়র্সনা রিলিফকী খুদক্কী ওইবা অৱাবদা মপুং ওইনা চেনশিন্দুনা মতেং তৌনবা হোৎনরদুনা মতেং পাংবদা নত্তনা, খোংথাং কয়া অমসুং কেপাসিতী বিল্দিংগী থবকশিং লৌখৎলি হায়না পুথোক্তুনা খন্নখি। প্রধান মন্ত্রীনা ত্রস্তীশিংবু পি.এম. কেয়র্স ফন্দগী মরুওইবা শরুক অমা ওইবীবগীদমক তরাম্না ওকখি। মীফম অসিদা পি.এম. কেয়র্স ফন্দগী ত্রস্তীশিং হায়বদি কেন্দ্রগী গৃহ মন্ত্রী অমসুং কেন্দ্রগী শেলথুম মন্ত্রীসু শরুক য়াখি, পি.এম. কেয়র্স ফন্দগী নোমিনেৎ তৌরবা অনৌবা ত্রস্তীশিং: জস্তিস কে.তি. থোমাস, হান্নগী জজ, সুপ্রিম কোর্ত, শ্রী কারিয়া মুন্দা, হান্নগী দিপ্যুতী স্পীকর, শ্রী রতন তাতা, চীয়র্মেন এমেরিতস, তাতা সন্স, ত্রস্ত অসিনা মখা তানা মখাগী শক্নাইরবা মীওইশিং অসিবু পি.এম. কেয়র্স ফন্দগী এদভাইজরী বোর্দতা নোমিনেৎ তৌনবা ৱারেপ লৌখিঃ শ্রী রজিব মেহরিশি, হান্নগী কম্পত্রোল্লর অমসুং ওদিতর জেনরেল ওব ইন্দিয়া শ্রীমতি সুধা মুর্থি, তিচ ফোর ইন্দিয়াগী কো-ফাউন্দর অমসুং হান্নগী ইন্দিকোর্প অমসুং পিরামল ফান্দেসনগী সি.ই.ও. প্রধান মন্ত্রীনা হায়খি মদুদি অনৌবা ত্রস্তী অমসুং এদভাইজরশিংনা শরুক য়ারকপা হায়বসিনা পি.এম. কেয়র্স ফন্দ চলাইবদা হেন্না পাকথোক চাউথোকহনবা ঙম্লগনি। মখোয়দা লৈরিবা পব্লিক্কী ওইবা পুন্সিগী খঙ হৈবশিংনা ফন্দ অসিবু হেন্না মীয়ামগী অপাম্বা পীনবা হোৎনবদা হেন্না মায় পাকহল্লগনি।